Na temelju članka 54. stavak 1. Statuta Dječjeg vrtića «Olga Ban» Pazin („Službene novine Grada Pazina“ broj 31/13., 23/14., 11/21., 51/21., 7/22. – pročišćeni tekst i 53/22. i 29/23.), nakon prethodnog usvajanja na 2. sjednici Odgojiteljskog vijeća održanoj 5. prosinca 2023., Upravno vijeće Dječjeg vrtića «Olga Ban» Pazin na 18. sjednici održanoj dana 19. prosinca 2023**.** donosi

**P O S L O V N I K**

**o radu Odgojiteljskog vijeća Dječjeg vrtića «Olga Ban» Pazin**

**I. OPĆE ODREDBE**

Članak 1.

Poslovnikom o radu Odgojiteljskog vijeća Dječjeg vrtića «Olga Ban» Pazin (dalje u tekstu: Poslovnik) uređuje se način pripremanja, sazivanja i održavanja sjednica Odgojiteljskog vijeća, način odlučivanja, vođenja zapisnika i njegovog čuvanja, te rokovi izvršenja odluka Odgojiteljskog vijeća.

Članak 2.

Izrazi koji se koriste u ovom Poslovniku, a imaju rodno značenje odnose se jednako na ženski i muški rod.

Članak 3.

1. Odgojiteljsko vijeće je stručno vijeće Dječjeg vrtića „Olga Ban“ Pazin.
2. Odgojiteljsko vijeće čine odgojno-obrazovne radnice (odgojiteljice, stručne suradnice i zdravstvena voditeljica) zaposlene na ostvarivanju programa ranog i predškolskog odgoja u Dječjem vrtiću „Olga Ban“ Pazin (dalje u tekstu: Vrtić).

Odgojiteljsko vijeće raspravlja i odlučuje o stručnim pitanjima ranog i predškolskog odgoja i obrazovanja u okviru svoga djelokruga utvrđenog zakonom, drugim propisom, Statutom ili internim aktima.

Članak 4.

1. Članice Odgojiteljskog vijeća, dužne su se pridržavati odredbi ovog Poslovnika.
2. Odredbe ovog Poslovnika, primjenjuju se i na rad Ravnateljice i drugih osoba koje sudjeluju u radu Odgojiteljskog vijeća.

Članak 5.

1. Radom Odgojiteljskog vijeća rukovodi Ravnateljica Vrtića.
2. U slučaju spriječenosti Ravnateljice, radom Odgojiteljskog vijeća rukovodi osoba koju odredi Ravnateljica.
3. Kada rukovodi radom Odgojiteljskog vijeća, osoba koju Ravnateljica ovlasti ima ista prava i dužnosti kao i Ravnateljica.

Članak 6.

1. Odgojiteljsko vijeće odlučuje na sjednicama.
2. Odgojiteljsko vijeće može pravovaljano odlučivati ako sjednici prisustvuje više od polovice ukupnog broja članica.
3. Odgojiteljsko vijeće donosi odluke većinom glasova ukupnog broja svojih članova ako zakonom, drugim aktima donesenim na temelju zakona ili Statutom za pojedine slučajeve nije propisana drugačija većina.

Članak 7.

U izvršavanju stručnih zadaća Odgojiteljsko vijeće:

* brine o uspješnom ostvarivanju programa ranog i predškolskog odgoja i obrazovanja
* sudjeluje u izradi Godišnjeg plana i programa rada i Kurikuluma, te prati njihovo ostvarivanje
* raspravlja i odlučuje o stručnim pitanjima rada, potiče i promiče stručni rad odgojno-obrazovnih radnica Vrtića
* daje ravnateljici i Upravnom vijeću prijedloge u vezi s organizacijom rada i uvjetima za razvitak djelatnosti
* skrbi o uspješnom ostvarivanju odgojno-obrazovnog rada i primjeni suvremenih oblika i metoda rada s predškolskom djecom
* prati ostvarivanje programa zdravstvene zaštite djece, higijene i pravilne prehrane djece
* predlaže nabavku opreme, didaktike, pomagala
* donosi Program stručnog usavršavanja za odgojiteljice i stručne suradnice
* obavlja i druge poslove utvrđene zakonom, drugim propisima, Statutom Vrtića i općim aktima Vrtića.

**II. PRAVA I DUŽNOSTI PREDSJEDAVAJUĆE ODGOJITELJSKOG VIJEĆA**

Članak 8.

1. Odgojiteljskim vijećem predsjedava Ravnateljica ili osoba ovlaštena od Ravnateljice.
2. Ravnateljica ili osoba ovlaštena od Ravnateljice ima slijedeća prava i obveze:

* saziva i rukovodi sjednicom Odgojiteljskog vijeća
* otvara sjednicu Odgojiteljskog vijeća, utvrđuje potreban broj prisutnih članica poradi pravovaljanog odlučivanja
* predlaže dnevni red sjednice i brine se da se sjednica odvija prema prihvaćenom dnevnom redu
* održava red na sjednici i daje riječ prisutnima
* upozorava članice Odgojiteljskog vijeća, kao i osobe koje su prisutne na sjednici, da se pridržavaju dnevnog reda
* brine da se podneseni prijedlozi rasprave tijekom sjednice
* utvrđuje jasne i određene prijedloge i daje ih na glasanje
* utvrđuje i objavljuje rezultate glasanja
* brine da se o radu Odgojiteljskog vijeća vodi zapisnik
* brine da se u radu Odgojiteljskog vijeća poštuju odredbe zakona i općih akata
* potpisuje akte, odluke i zaključke koje donosi Odgojiteljsko vijeće
* brine o izvršavanju odluka i zaključaka Odgojiteljskog vijeća
* usvaja Program stažiranja odgojno-obrazovnih radnica
* obavlja i druge poslove sukladno odredbama zakona, Statuta i ovog Poslovnika.

Članak 9.

Sve članice Odgojiteljskog vijeća imaju prava i dužnosti utvrđene Statutom, ovim Poslovnikom i drugim aktima Vrtića, a osobito su dužne:

* upoznati se s djelatnošću i općim aktima Vrtića
* prisustvovati sjednicama što predstavlja dio radne obveze svake članice
* aktivno sudjelovati u radu sjednice
* tražiti potrebne podatke od Ravnateljice
* obavljati poslove i zadatke koje im u okviru djelokruga rada povjeri Odgojiteljsko vijeće
* štititi interese Vrtića.

**III. PRIPREMANJE I SAZIVANJE SJEDNICE**

Članak 10.

Ravnateljica saziva sjednicu Odgojiteljskog vijeća prema potrebi najmanje četiri puta godišnje.

Ravnateljica je dužna sazvati Odgojiteljsko vijeće kada to zatraži Upravno vijeće ili jedna petina članica Odgojiteljskog vijeća.

Članak 11.

1. Prijedlog dnevnog reda utvrđuje Ravnateljica.
2. Prilikom utvrđivanja prijedloga dnevnog reda Ravnateljica vodi računa da se u dnevni red uvrste pitanja koja su u djelokrugu rada Odgojiteljskog vijeća, koja predstavljaju zakonsku obvezu Vrtića, te da točke dnevnog reda budu popraćene materijalima s obrazloženjima na način da se članice Odgojiteljskog vijeća mogu upoznati s prijedlozima i o istima raspravljati i odlučivati.

Svaka članica Odgojiteljskog vijeća ima pravo predložiti da se određeno pitanje uvrsti u dnevni red sjednice, a isto može biti obrazloženo u usmenoj ili pisanoj formi.

Članak 12.

1. Poziv za sjednicu upućuje se članicama Odgojiteljskog vijeća najkasnije pet dana prije dana određenog za održavanje sjednice.
2. Iznimno, u opravdano hitnim slučajevima, kad Odgojiteljsko vijeće treba donijeti odluku o pitanjima koja se ne mogu odgoditi, Ravnateljica može sazvati sjednicu u roku kraćem od tri dana, ali ne kraćem od 24 sata od vremena predviđenog za održavanje sjednice.
3. Zajedno s pozivom, članicama se dostavlja prijedlog dnevnog reda i odgovarajući materijali.
4. Iz opravdanih razloga, odnosno prema mogućnosti izrade, materijali iz stavka 3.ovoga članka mogu se dostaviti naknadno.

Članak 13.

1. Poziv za sjednicu upućuje Ravnateljica ili osoba koju odredi Ravnateljica.
2. Poziv za sjednicu se u pravilu upućuje elektroničkim putem, objavom na oglasnim mjestima Vrtića ili na drugi odgovarajući način.
3. O eventualnoj nemogućnosti dolaska na sjednicu članica Odgojiteljskog vijeća obavještava Ravnateljicu.

Članak 14.

1. U radu Odgojiteljskog vijeća sudjeluje, bez prava odlučivanja, Ravnateljica Vrtića.
2. Sjednicama Upravnog vijeća mogu prisustvovati i druge osobe koje pozove Ravnateljica radi sudjelovanja ili obrazlaganja pojedine točke.

**IV. ODRŽAVANJE SJEDNICE**

Članak 15.

Sjednicu Odgojiteljskog vijeća otvara Ravnateljica i utvrđuje je li na sjednici prisutan potreban broj članica za pravovaljano donošenje odluka.

Članak 16.

1. Ravnateljica predlaže dnevni red na razmatranje i usvajanje.
2. Članice Odgojiteljskog vijeća imaju pravo predložiti izmjene i dopune dnevnog reda.
3. Odgojiteljsko vijeće glasa o prihvaćaju dnevnog reda, odnosno o prihvaćanju dnevnog reda s izmjenama i dopunama.

Članak 17.

1. Prva točka dnevnog reda je verifikacija Zapisnika s prethodne sjednice.
2. Kad zbog kratkog vremenskog roka ili iz drugih opravdanih razloga zapisnik s prethodne sjednice nije izrađen, te kod održavanja sjednica s hitnim donošenjem odluka, verifikacija zapisnika s prethodne sjednice obavlja se na slijedećoj sjednici.
3. Članice Odgojiteljskog vijeća imaju pravo iznijeti primjedbe na Zapisnik.
4. Ako se primjedbe prihvate, izvršit će se u zapisniku odgovarajuće izmjene.

Članak 18.

Po potrebi ili na zahtjev članica Odgojiteljskog vijeća, Ravnateljica obrazlaže izvršenje ili razloge neizvršenja odluka i zaključaka s prethodne sjednice.

Članak 19.

1. O pojedinim točkama dnevnog reda, ravnateljica ili druga izvjestiteljica podnosi prijedloge i izvješća, nakon čega Ravnateljica otvara raspravu.
2. U raspravi sudjeluju članice Odgojiteljskog vijeća i druge prisutne osobe, prema redoslijedu prijave, a uz dozvolu Ravnateljice.
3. Tijekom rasprave članice Odgojiteljskog vijeća iznose primjedbe, prijedloge, mišljenja i pismene amandmane.
4. Ako se utvrdi da prijedlog materijala treba promijeniti ili nadopuniti, Odgojiteljsko vijeće može odlučiti da se rasprava o tom prijedlogu prekine, zatražiti izmjene i dopune te da se nastavak provede na jednoj od slijedećih sjednica.
5. Ravnateljica ima pravo opomenuti ili prekinuti govornicu koji/a se u raspravi o pojedinoj točki dnevnog reda udalji od predmeta rasprave.
6. Kada utvrdi da nema više prijavljenih za raspravu, Ravnateljica zaključuje raspravu.

Članak 20.

1. Ravnateljica utvrđuje jasan i pravno utemeljen prijedlog Odluke/Zaključka i stavlja ga na glasanje.
2. Ako za rješavanje pojedinog pitanja ima više prijedloga, Ravnateljica daje na glasanje pojedine prijedloge onim redom kako su podneseni.

Članak 21.

1. Odlučivanje na sjednici Odgojiteljskog vijeća obavlja se javnim glasovanjem "za " ili "protiv" utvrđenog prijedloga, odnosno "suzdržan".
2. Iznimno, za pojedina pitanja, članice Upravnog vijeća mogu dogovoriti tajno glasanje, odnosno trebaju dogovoriti tajno glasanje ako je Statutom ili drugim aktom određeno.
3. Nakon glasanja Ravnateljica utvrđuje i objavljuje rezultat glasanja je li prijedlog prihvaćen ili odbijen i s koliko glasova.

Članak 22.

1. O radu Odgojiteljskog vijeća vodi se zapisnik.
2. Zapisnik vodi osoba koju odredi Ravnateljica.
3. Zapisnik sadrži osnovne podatke o radu sjednice, a posebno:

* redni broj sjednice
* datum i mjesto održavanja sjednice
* vrijeme početka sjednice
* ime i prezime osobe koja predsjedava sjednicom i imena i prezimena osoba koje su prisutne na sjednici
* predložen i usvojen dnevni red
* imena i prezimena izvjestitelja i govornika o pojedinim točkama dnevnog reda, te kratki sadržaj izvješća i prijedloga
* rezultat glasanja o pojedinim prijedlozima
* zaključke, odluke, odvojena mišljenja i sl. po pojedinim točkama dnevnog reda
* naznaku vremena kada je sjednica zaključena
* u slučaju prekida sjednice, naznaku vremena kada je sjednica ponovno nastavljena.

1. Zapisnik sjednice Odgojiteljskog vijeća potpisuje Ravnateljica, odnosno osoba koja rukovodi sjednicom i zapisničarka.
2. Zapisnik se pohranjuje u arhivu Vrtića i trajno čuva.

Članak 23.

1. Tijek sjednice Odgojiteljskog vijeća može se i tonski bilježiti.
2. Na temelju tonskog zapisa tijeka sjednice izrađuje se zapisnik.
3. Tonski zapis se briše nakon verifikacije zapisnika.

**Održavanje redovne sjednice u posebnim okolnostima**

Članak 24.

U posebnim okolnostima (zabrane okupljanja, spriječenosti dolaska ili bolesti i sl.) sjednica se može održati elektroničkim putem ili video konferencijom ili kombinirano.

**Održavanje sjednice za hitno donošenje odluka**

Članak 25.

Zbog hitnog donošenja odluka sjednica se može održati elektroničkim putem ili video konferencijom.

**V. IZVRŠAVANJE ODLUKA**

Članak 26.

1. Za izvršavanje odluka i zaključaka Odgojiteljskog vijeća odgovorna je Ravnateljica.
2. Odluke i zaključke Upravnog vijeća izvršavaju se u roku kojeg utvrdi Odgojiteljsko vijeće.

(3) Ako Odgojiteljsko vijeće ne utvrdi rok izvršenja odluka i zaključaka, izvršenje počinje najkasnije u roku od 15 dana od dana donošenja odluka ili zaključaka odnosno u primjerenom roku.

**VI. PRIJELAZNE I ZAVRŠNE ODREDBE**

Članak 27.

Ako pojedino pitanje od važnosti za rad Odgojiteljskog vijeća nije uređeno ovim Poslovnikom ili nije uređeno potpuno, to će pitanje urediti Odgojiteljsko vijeće prijedlogom izmjena i dopuna Poslovnika.

Članak 28.

Ovaj Poslovnik stupa na snagu osmog dana nakon objave na oglasnim mjestima Vrtića.

KLASA: 011-01/23-01/09

URBROJ: 2163-44-01-23-1

DJEČJI VRTIĆ „OLGA BAN“ PAZIN

UPRAVNO VIJEĆE

Predsjednik:

Edi Belac, v.r.

Ovaj Poslovnik je objavljen na oglasnim mjestima Vrtića 20. prosinca 2023. te stupa na snagu 28. prosinca 2023.

Ravnateljica: Doris Velan, v.r.